《十二月十七日大雪舟次戴埠不能入山用东坡聚星堂雪诗韵效禁体》
清代·齐学裘

插天群木无片叶，冬雪未消春又雪。农夫望岁喜可知，独客坐又愁欲绝。

野梅著花凌清寒，涧水出山多曲折。水村清晓冻雀喧，山径模糊人迹灭。

急欲入山车不行，转拟还家风又掣。孤舟底事破寂寥，烘暖砚池冰散缬。

作诗消閟真良策，扫雪烹茶胜金屑。料无好友来相寻，可惜良晨去如瞥。

新句喜从枕上吟，旧愁懒向梦中说。同云未散天不晴，天亦何为心似铁。

作者简介：（1803—?）安徽婺源人，字子贞，一字子冶，号玉溪，晚号老颠。齐彦槐子。工诗善书，不求仕进，以贵公子隐居绥定山中，光绪间寓上海。与刘熙载、毛祥麟时相过从。有《蕉窗诗钞》。